सर्वोच्च न्यायालय ने लिव इन रिलेशनशिप पर वैवाहिक मामलों की एक अदालत और मद्रास उच्च न्यायालय द्वारा दिए गए आदेशों के विपरीत 21 अक्टूबर, 2010 को यह निर्णय दिया कि भले ही कोई व्यक्ति अपनी यौन इच्छाओं की पूर्ति के लिए रखैल या दासी रखता हो और साथ-साथ उसका भरण-पोषण भी करता हो, तो भी इस तरह के संबंधों की लिव इन रिलेशनशिप की मान्यता नहीं दी जा सकती। लंबे समय तक एक साथ रह रहे महिला और पुरुष के संबंध को उसी अवस्था में लिव इन रिलेशनशिप की मान्यता दी जा सकती है, जब वह समाज के सामने अपने आपको पति-पत्नी के रूप में पेश करते हों। भले ही वे विवाह के पवित्र बंधन में न बंधे हों। सप्ताहांत या सिर्फ कुछ क्षणों के लिए बिताए गए अंतरंग पल लिव इन रिलेशनशिप नहीं है और इस तरह के रिश्तों के दौर से गुजरने वाली महिला को गुजारा भत्ता नहीं दिया जा सकता है।